
Boldog az, akinek a keze tele van virággal — mondják Japánban, a kertek ősi 
hazájában. Vannak Japánban kertek, amelyekben csak krizantém nyílik, más 
kertekben csak nőszirom. Fáikat úgy nevelték, hogy százéves példányok is 
élnek virágdézsában. Kertjeiket gyakran tavaszi, nyári, őszi és téli kertekre 
osztják. Bennük minden fatörzs, minden falevél érvényesül, a fény és árnyék 
kiszámítottan változik. Mert kertjeikkel is az igaz formát, a tökéletest akarják 
megtalálni, ahogy a kínai festők is egy életen át csak egyetlen virágot feste- 
nek — orchideát, bambuszt, lótuszt, krizantémot. Alighanem ez a művészi 
vágy és az ötezer éves kertkultúra szülte a keleti: kínai és japán kertek virág- 
csodáit, mert bár Európában régóta voltak kertek, de virágnemesítéssel csak a 
XVII. század óta foglalkoznak. A krizantém, az őszirózsa, a kamélia, a szeg- 
fű, a rózsa tudatosan nemesített növények voltak, amikor a XVII., XVIII. 
században Keletről Európába kerültek. 

Ami kis könyvünkben is kivirított valamiféle kert : tavaszi, nyári, őszi és 
téli kert, amiről Gabriele Tergit ír A virágok regényében. A 29 színes tábla 
nemcsak a legismertebb és manapság kedvelt kerti és szobai virágok gyűjte- 
ménye. Ahogy egy táblára kerültek, mintha egy ágyásba ültettük volna őket: 
az egyik napsütötte kertrészlet az egynyári virágok tarkaságával, a másik 
hűvös balkon futó muskátlikkal, gumós begóniával, fuksziával vagy falusi 
kert vidám zinniákkal, tátikával, violával. A téli kertbe virágos szobanövé- 
nyek kerültek, trópusi és szubtrópusi fajokkal. 

A táblák összeválogatásával is tanácsot akartunk adni a kerttervezéshez, 
és tanácsot adunk a gondozáshoz is. Minden növény, amelyik valahol vadon 
él, a messzeségből magával hoz az ottani táj hangulatából valamit, de magá- 
val hozza sajátos szokásait, talaj-és vízigényét is. S erre gondolnunk kell, 
amikor helyét megkeressük a kertben vagy a szobában, s amikor szürke vá- 


rosi életünk vidám kísérőjeként szegődik hozzánk Könyvünkben a jel 
évelő, a — egyéves, a 7 kétéves, a Y cserjésedő növényt jelent. A / / jel 
utal a fagymentes teleltetésre vagy üvegházi tartásra. 


1. Lila sáfrány (Crocus vernus var. neopolitanus). Kultúrfaj; 5-10 cm; 
virágzás: február-március. Krokosz az ógörög neve a Földközi-tenger vidé- 
kén, a Mediterráneumban honos jóféle sáfránynak (C. sativus). Az elmúlt 
századok kedvelt fűszernövénye volt, bibéjének sárga festékanyagával a 
húslevest színezték. Valójában őszi virág volt. Ma már ritkán látni, helyére a 
kora tavaszi nemesített sáfrányok kerültek. Közös ősük az európai havasi 
réteken, nálunk a Bükk, a Bakony és a Nyugat-Dunántúl jóval alacsonyabban 
fekvő nyirkos rétjeire is leereszkedő tavaszi sáfrány (C. vernus). Magról, 
sarjgumókról szaporítható. 


2. Arany sáfrány (Crocus aureus). Hazája a Balkán, Kisázsia; 5-8 cm; 
(február-március). A legtöbb sárga virágú kultúrforma ősének tekinthető. 
Európában is régóta ültetik Legközelebb az Al-Duna és a közeli Domogled- 
hegység száraz sziklapárkányain él. Laza, vízáteresztő talajt igényel a kertben 
is. Nedves helyen hagymagumója megrohad. Magról, sarjgumóról szaporítha- 
tó. 


3. Fehér hunyor (Helleborus niger). Hazája a Mészkő-Alpok, az Appenni- 
nek, a Balkán; 15-30 cm (december-március). Helleborusz az ógörög 
neve. Mérgező hatását már az ókorban ismerték, fehér virágánál többre be- 
csülték fekete gyökerét. (Latin nevében a niger — fekete szó a gyökérre vo- 
natkozik.) Gyökérporát még a középkorban is fülzúgás, kelevény, görcs és 
téboly ellen ajánlották. A karácsonyirózsa (Christrose) az Alpok táján ha- 
gyományos karácsonyi dísz, hajtatják is. Tőosztással szaporítják. 


4. Téltemető (Eranthis hiemalis). Hazája Dél-Európa; 10-15 cm (február- 
március). Görögül er — tavasz, anthosz — virág. A télvége első virága. Olykor 
még a hóból hajtanak ki bimbói, s csak a virágzás után törnek elő levelei. 
Nálunk a Dunántúlon néhol vadon is él. Magról szaporítják, üde, humuszos 
talajón — árnyékban magától is terjed. Hajtatható. 


1. Bőrlevél (Bergenia crassifolia). Hazája Délkelet-Szibéria; 10-40 cm 
(március-április). Latin neve Bergen német botanikus (1704-1759) emlékét 
őrzi. A téli esőktől ázó kert, a reménytelen bérházudvarok örökzöld színfolt- 
ja. Hazájában pörkölt levele teapótló, csersavat tartalmazó gyökerét bőrcser- 
zésre használják. Enyhe télen már decemberben nyílik. Tőosztással szaporít- 
ható. 


2. Jácint (Hyacinthus orientalis). Hazája: Kisázsia, Dél-Európa; 20-40 cm 
(április). Hüakinthosz, a szép spártai királyfi megtetszett Apolló istennek. 
Játék közben a féltékenykedő Nyugati Szél Apolló diszkoszát a királyfi fej é- 
hez sodorta... véréből fakadt a jácintvirág. A XVI. századtól nemesítik. Lip- 
pai György prímás híres pozsonyi kertjében 1660 körül már több fajtája 
nyílott. Hagymáját laza, esetleg trágyával feljavított talajba, ősz elején dugják 
el. Hajtatása 7-9 "C-os előkezeléssel indul, majd mikor az 5 cm-t eléri, párás, 
meleg helyre viszik, ahol egy hónap alatt kinyílik. 


3. Bókoló csillagvirág (Scilla sibirica). Hazája a Balkán, Délkelet-Európa; 

10-15 cm (március). Szkülla egy bizonyos tengeri hagymát jelentett a 
görögöknél. Rétjeink, erdeink vadon élő kis kétlevelű csillagvirágai (S. 
bifolia) helyett a kertek ezt a feltűnőbb fajt kedvelik. A latin neve ellenére 
nem él Szibériában. A ligetes kertek alján könnyen elvadul, s kék csillagme- 
zőt varázsol a kopasz fák alá. Magról szaporítható, gondozni nem kell. 


4. Kankalin (Primula x pubescens). Kultúrfaj; 10-20 cm (március- 
április). Neve, Primula, a latin primus — első szó kicsinyített alakjából ered, 
korai virágzása miatt. A sárga virágú havasi kankalin (P. auricula) az Alpok- 
ban néhol együtt nő a rózsaszín virágú borzas kankalinnal (P. hirsuta). Itt 
találták a sárga-lila virágú hibrideket, amelyeket Clusius, a kertek nagy bota- 
nikusa 1582-ben vitt Belgiumba. A XIX. század volt nemesítésének fénykora. 
Nedves helyre ültessük. Sarjhajtásokkal szaporítható. 


1. Százszorszép (Bellis perennis). €7 10-15 cm (március-május). Már Plinius 
(i. sz. 23-79) ókori természetrajzában bellisnek, csinosnak, szépnek nevezte. 
A rétek, városi gyepek egyszerű virága a kertészek kezében újjászületett. A 
fészkesekre jellemző csöves és nyelves virágok részben vagy teljesen átala- 
kultak. Az első csoportba csak csöves virágokból álló pompon- 
százszorszépek, a másodikba a nagy, sugárvirágokból álló fajták tartoznak. 
Tőosztással és mag-vetéssel szaporítható. (Tavasszal, virágzás közben is 
átültethetjük.) 


2. Árvácska (Viola x wittrockiana). Kultúrfaj; 27 10-20 cm (novem-ber, 
március-május). Viola, az azonos nemzetségbeli ibolya római neve. Június- 
ban vetik, és többszöri áttűzdelés után már október-ben kiültetik. A fagyokig 
nyílik, de tavasszal ad igazi színes virág-szőnyeget. Ahol hűvös, csapadékos 
a nyár, egész évben virít, de nálunk a száraz meleg egykettőre elviszi. A XIX. 
században kezdődött az árvácskaláz, az addig ültetett háromszínű árvácskát 
(V. tricolor) egy altáji és egy dél-európai fajjal keresztezték. 


3. Kaukázusi nefelejcs (Brunnera macrophylla). Kaukázus; 30-40 cm 
(április-rpájus). S. Brunner (1790-1844) svájci botanikus nevét viseli. Árnyas 
kertekben, áprilisban valóságos kék fátylat borít az ágyásokra, bokrok aljára 
tömegesen nyíló virágaival. A Kaukázus alhavasi övében él, a vizet kedveli. 
Magról gyorsan terjed, tőosztással is szaporítható. 


4. Pompás tulipán (Tulipa hybrida). Kultúrfaj ; 10-80 cm (április-május). 
A kerti tulipánokat Keletről kaptuk, török köz-vetítéssel. Sőt nevét is: per- 
zsául tolibán, törökül tolbend; turbánt is jelent. Az egyszerű kerti tulipán (T. 
gesneriana) az Altáj-hegység-ben, Kisázsiában vadon él. A kertekben leg- 
többször hibridjei lát-hatók. A hagymákat kora ősszel ültetik szabadba. A 
hajtatás 7-9 "C-os előkészítés után 20-25 "C-on 14-18 nap. 

1. Császárkorona (Fritillaria imperialis). Nyugat-Himalája, Irán; 1 m 
(március-április). A törökök hozták Európába. A Himalájában 3-4000 m-es 
magasságban él — nedves rétjeink kockás-liliomának (F. meleagris) pompás 
rokona. Kertünkben magányosan álldogáljon kőfal előtt, lépcsőszegletben 
vagy örökzöld bokrok előterében. Meleg fekvést, üde talajt kedvel. Szaporí- 
tása fiókhagymával a legegyszerűbb. A szomszédos tőről termékenyen por- 
zódik — magja átfagyás után csírázik 


2. Sárga viola (Cheiranthus cheiri). Dél-Európa; 27 — 30-40 cm (márci- 
us-április). Parasztkertjeink jellegzetes virága, a kék nefelejccsel együtt. 
Virágainak bársonyos ragyogása, aranysárga vagy barna, sötétbordó színe a 
tavasz pasztellszínei között nyáriasan rikít — nem véletlen: a dél növénye. 
Csak a második évben virít, nálunk legtöbbször évelő. Kőkertekbe, nap sütötte 
falak tövébe való igazán. Júniusban üveg alá vetik. 


3. Fehér nárcisz (Narcissus poéticus). Mediterráneum; 25-45 cm (ápri- 
lis). A görög narkao igéből képzett narkisszosz kábultságot jelent, a bódítóan 
illatos virág így lett Narcissus. Magas hegyvidékek nyirkos rétjein él; igazán 
szépen nedves gyepeken, alpesi jellegű vagy japán kőkertekben mutat. Néhol 
elvadul. Fiókhagymákról kell szaporítani, szeptember-októberben szétültetni. 
Üveg alatt néhány héttel hamarabb nyit. 


4. Kétvirágú nárcisz (Narcissus biflorus). Alpok; 35-45 cm (április). A 
fehér nárcisz közeli rokona. Kisebb csoportokba ültessük. 


5. Csupros nárcisz (Narcissus pseudonarcissus). Nyugat-Európa; 25-40 
cm (március-április). Különlegessége, hogy a csöves mellékpárta csupor 
alakú, s éppoly hosszú, mint a virág lepelcimpái. Az elsőként virít a nárci- 
szok között. Csapadékos éghajlaton sok helyen elvadult. Cserépben, üveg 
alatt is hajtatható. 

1. Szívvirág (Dicentra spectabilis). Délkelet-Ázsia; 60 cm (április-május). 
A görög disz — kettős és a kentron — ösztöke szóösszetételből származik a 
neve. Kozák monda szerint a tatárok menekülőben, hogy .lovaikon könnyít- 
senek, sorra leszúrták az elrabolt leányokat, akiknek véréből szívet termő 
virág fakadt, közepükben megőrizve a tőr markolatát. Üde talajt, félárnyékot 
kedvel. Japán kőkertekben mutat a legjobban. Szaporítható gyökérdugvány- 
nyal és tőosztással. Hajtathatják 6-8 "C-on. 


2. Nőszirom (Iris germanica). Dél-Európa (?)-" 60-100 cm (május). írisz 
görögül szivárványt jelent; sok színben játszó virágjáért nevezte el így Linné. 
Legnépszerűbb nőszirmunk, de pontos származása nem ismert. Szinte minden 
kertben megtalálható, sokszor el is vadul. Hibridjei színben, virágzási időben 
rendkívül változatosak. Gyökérsarjról (rizómáról) szaporítják. 


3. Bazsarózsa (Paeonia officinalis). Hazája Közép- és Dél-Európa; 60 cm 
(május). Valamikor egyeduralkodó volt Európában, míg a XIX. század elején 
meg nem jelent a kelet-ázsiai P. albiflora — a fehér és rózsaszínű illatos 
fajták őse — és vele az ősi kínai és japán nemesített változatok áradata. 
Ezekből az európai kertészek újabb virágcsodákat nemesítettek ki. A vad 
pünkösdi rózsa védett növény a Mecsekben. 


4. Kerti tradeskancia (Tradescantia x andersoniana). Közép- és Észak- 
Amerika; 40-50 cm (május-június). Tradescant páter (?-1638) angol 
kertészről nevezték el. Népszerű folyókánk: a pletyka évelő rokona. A nem- 
zetség már 1622-ben eljutott Európába, s a XVIII. században már bizonyosan 
két-három faja virított a kertekben; később keveredtek, s ma már nem lehet 
egyik amerikai rokonával sem azonosítani — még a leginkább hasonló virgi- 
niai fajtól (T. virginiana) is eltér. Vízigényes, a félárnyékot kedveli. Tőosz- 
tással szaporítják. 

1. Istác (Armeria maritima). Az Északi-sarkkör; 10-20 cm (április- 
május). Szálas levelekből álló tőrózsákból — mint alacsony gyepből — 
fejlődnek a tömött virágfejecskék. Rokonait legközelebb Erdélyben és Po- 
zsony környékén, lápokon találjuk. Északon tőzeges talajon, fényben gazdag 
helyen él. Hűvös fekvést, nem meszes talajt, némi öntözést kíván: Tőosztás- 
sal szaporítják. 


2. Havasi gerebcsin (Aster alpinus). Eurázsia hegyvidéke; 15-20 cm 
(május). Asztér görögül csillagot jelent. A gerebcsinek inkább az ősz virágai, 
de ez a faj tavasszal nyílik. A mészkőhavasok sziklagyepeiben, fehér kövek 
között kibúvó liláskék csokrai pompás látványt nyújtanak. Tőosztással szapo- 
rítják. 


3. Fehér ikravirág (Arabis caucasica). Kisázsia hegyvidéke, a Kaukázus; 0 
20 cm (március-április). A különös magyar név Diószegi Sámueltól, az első 
magyar füvészkönyv (1807) szerzőjétől ered; ikrapik (azaz ikerpikkely) az 
összenőtt csészelevelekre utal. Szárazságtűrő sziklakerti növény. Kertjeink- 
ben a telt virágú és tarka levelű változatait ültetik. Tőosztással és magvetéssel 
szaporítják. 


4. Törpe lángvirág (Phlox subulata). Közép- és Észak-Amerika; 5-10 cm 
(április). Phloksz lángot jelent görögül; a talajt néhány centis mohaszerű 
szőnyeggel borítja, befutja a köveket, lépcsőt, teraszos virágágyakat. Hazáj á- 
ban kétszer annyi esőt kap, mint nálunk; a tartós szárazságot nem bírja, ezért 
ne ültessük déli fekvésű sziklakertbe. Dugványozással és tőosztással szaporít- 
ják. 


5. Pázsitviola (Aubrietia x cultorum). Kultúrfaj; 5-10 cm (április). 
Aubriet (1665-1742) francia állat- és növényfestőről kapta nevét. A Balká- 
non, hozzánk legközelebb a Kárpátok Párenghavasán él a görög pázsitviola 
(A. graeca). Több más fajjal keresztezve alakult ki a kék, lila és rózsaszín 
árnyalatokban gazdag kerti pázsitviola-faj. Ode talajt és sok napot kedvel. 

VI. tábla 


1. Sáfrányliliom (Lilium croceum). Dél-Európa; 40-120 cm (június). 
Közvetlen rokona a közép-európai magas hegyvidékek tűzliliomának (L. 
bulbiferum), amely nálunk a Bükkben található. A sáfrányliliom azonban 
nem a levelek hónaljában, hanem rövid indákon hozza sarjhagymáit. Üde, 
agyagos talajt kedvel, de eltűri a szárazságot is. Sarjhagymáról ültetik július- 
ban, magvetésről is szaporítható, de a mag egy évig is elfekhet. 


2. Királyliliom (Lilium regale). Hazája Nyugat-Kína, Szecsuan; 40-60 
cm (június). A legigénytelenebb liliom, elviseli a meszes talajt is, csak a 
nagyon kötött agyagon fejlődik rosszul. Legismertebb rokona, a fehér liliom 
(L. candidum), a középkori kolostorkertekből került ki a falusi kertekbe. A 
, liliomok királya" a szubtropikus hegyvidéken eldugottan élt, s csak 1903- 
ban akadtak rá. Kőkertben, gyepben, kisebb csoportokban vagy karcsún, 
magányosan mutat jól. Vágott virágként is árulják. Főleg sarjhagymáról 
szaporítják. 


3. Tigrisliliom (Lilium tigrinum). Kína, Korea, Japán; 60-130 cm (július- 
augusztus). A félárnyas kőkertek, lapköves, lépcsős, teraszos kertrészletek 
gyönyörű dísze. Különleges szépsége igazán csak zöld növények, örökzöld 
bokrok hátterével érvényesül. Sarjat a hagymán kívül a levelek hónaljában is 
bőven hoz. Négy év alatt fejlődik virágzó példánnyá. Magról nevelni még 
hosszadalmasabb.  Hajtatása a többi liliomhoz hasonlóan november- 
decemberben kezdődik a hagymák 2-5 "C-os előkezelésével, majd egy hónap 
múlva 15-16 "C-nál hajtatjuk, s három hónap múltán jelennek meg a virágok. 

1. Magas szarkaláb (Delphinium x cultorum). Kultúrfaj; 1-2 m (június). 
A monda szerint a szarkaláb Ajax görög hős véréből fakadt, szirmain az AI 
betűk ma is őrzik emlékét. Igazi karrierjét a hibridek hozták meg a múlt 
század közepétől. A Kárpátok, az Alpok, Szibéria, Kína és Amerika kék 
virágú szarkalábjait keresztezték; a fehér, rózsaszín, kék, lila mindenféle 
változatában kaphatók. Félárnyékos, párás környezetbe, a bokrok előterébe 
csoportosan ültessük, igy tűnik természetesnek. Tőosztással s a föld alatti 
szárról dugványozással is szaporítják. 


2. Harangvirág (Campanula medium). Dél-Európa; 27 50-90 cm (június). 
Latin neve harangocskát jelent. A nyugat-mediterrán harangvirág a XVI. 
századtól terjedt el kertjeinkben. Hazájában, a száraz, sziklás lejtőkön, ritkás 
erdőkben él, de tavasz végén, a virágzat fejlődése idején bőven kap esőt. Az 
öntözést nálunk is meghálálja. A virágpiac kedvelt vágott virága, nálunk a 
századforduló óta terjed. Május-júniusban vetik, s ősszel vagy tavasszal 
ültetik végleges helyére. 


3. Kék harangláb (Aguilegia vulgaris). Európa; 40-80 cm (május-június). 
Az ősgermán monda szerint, csendes nyári éjszakákon a tündérek felöltötték 
sarkantyús kék cipőjüket, az akeláj virágát. A Kárpátok nedves rétjein, ná- 
lunk a Dunántúl esős nyugati részein vadon él. A múlt századtól az egyszerű 
kék haranglábak sok száz fehér és rózsás, kék és tarka színváltozata született. 
Félárnyékot, üde talajt kedvel. Tőosztással szaporítható. 


4. Aranysárga harangláb (Aguilegia chrysantha). Észak-Amerika, Új-Mexikó, 
Arizona; 1 m (május-június). A száraz éghajlatú Sziklás-hegységben a 
nedvesebb folyóvölgyeket, hűvösebb szurdokokat keresi. Kertjeinkben az 
őshonos haranglábnál is szívósabbnak mutatkozik. 1873 óta művelik és ne- 
mesítik, egyre divatosabb lesz. Tőosztással szaporítják. 

VIII. tábla 


1. Fáklyaliliom (Kniphofia uvaria). Dél-Afrika; 1-1,5 m (június). 
Kniphof (1704-1765) erfurti botanikusról nevezték el. Több mint félszáz fajt 
számláló nemzetség, ebből közel húsz faj áttelel nálunk. Hazájukban a sza- 
vannákon, nyáron trópusi esőben áznak, télen a tartós szárazság idején nyu- 
galomban vannak. Legnagyobb ellenségük az enyhe, csapadékos tél, amikor 
tórózsájuk elrothadhat. Ilyenkor csak a föld alatti törzséből hajt ki, ha egyál- 
talán maradt élet benne. Meleg napos helyet kíván sok öntözéssel, vagy 
kerüljön félárnyékba. Szaporítják tőosztással vagy júniusi magvetéssel. 


2. Lángliliom (Hemerocallis fulva). Kína, Japán; 80-120 cm (június). 
Görögül hémera napot, kalosz szépséget jelent. Egynapos, rövid életű virágai 
egymást követik. Csoportosán ültetve, hetekig tartó színfolt lehet kertben, 
parkban. Itt is ajánljuk az örökzöld bokrokat háttérként. Evesen hajló levelei 
is díszítenek. Félárnyékot, üde talajt igényel. Az öntözést nagyon meghálálja. 
Tőosztással és magvetéssel is szaporítják. 


3. Citromsárga liliom (Hemerocallis citrina). Közép-Kína; 100-120 cm 
(június). Sárga liliomokból a század elejéig csak a kisebb virágú (L. flavum) 
volt ismert, amelyet először Clusius jelez Németújvárról (ma Günzig). Sokáig 
kerti szökevénynek tartották. A mai tudományos álláspont szerint őshonos 
Dél-Európában, az Alpok alján — nálunk Nyugat-Dunántúlon. Illatos nagy 
virágú kelet-ázsiai rokona a század elején került kertjeinkbe. Éjszakától 
másnap délig nyílik. Terjedőben van. Tőosztással szaporítják. 

IX. tábla 


1. Kerti fátyolvirág (Gypsophila elegans). Kisázsia, Kaukázus; — 30-50 cm 
(június). Neve mészkedvelésre utal; güpszosz — mész, philosz — barát görö- 
gül. Néhány hétre száraz, napos helyeken és a legsoványabb talajokon is dús 
virágözönt ad. Finom könnyedsége miatt a nyári virágcsokrok legfontosabb 
kiegészítője, a vad színek, nyugtalan formák feloldója. Nálunk őshonos roko- 
na a buglyos fátyolvirág (G. paniculata) a homoki gyepekben légies gömbjei- 
vel. Magától újul, évről évre elhintett magjairól. 


2. Törökszegfü (Dianthus barbatus). Dél-Délkelet-Európa; 27 — 20-50 
cm (június-július). , Isteni virág": diosz — isten, anthosz — virág görögül. 
Bársonyosan meleg színei szinte világítanak a falusi kertekben. Modern 
kerttervezők kőfalak mellett, lapköves udvarokon újszerű hatást érnek el vele. 
A Dunántúlon őshonos, a keszthelyi dolomitszikláktól a nyugati mészkerülő 
tölgyesekig. Kétévesként termesztik, de legtöbb kertünkben évelő. Magvetés- 
sel, a telt virágú formákat tőosztással szaporítják. 


3. Ernyős tatárvirág (Iheris umbellata). Dél-Európa; 7 10-30 cm (május- 
június). Nevét egy Iberisz nevű ógörög gyógynövényről kapta, amely talán 
Ibériából származott. Különös növények az Iberisek — virágzatuk ernyősze- 
rű, s a négy szirom közül a külsők jóval nagyobbak. Innen ered a 
, szirmanyúlt" elnevezés Diószegi füvészkönyvében. Jó szegélynövény, nap 
os szikla- és kőkertekben szép színfolt — évenként magától is újul. Magve- 
téssel szaporítják. 


4. Kerti viola (Matthiola incana). Mediterráneum; 7 — 30-50 cm (ápri- 
lis-szeptember). P. Matthioliról (1500-1577), a bécsi császári udvar háziorvo- 
sáról kapta nevét. A Földközi-tenger vidékén, a Kanári-szigeteken méteres, 
fásodó félcserjék a violák. Védett helyen nálunk is áttelel, de főleg egyéves- 
ként termesztik. A telt virágúak népszerűbbek. Magról vetik végleges helyé- 
re. Szereti a meleget, a talajban nem válogat. 

X. tábla 


1. Japán szellőrózsa (Anemone hupehensis). Közép—, Nyugat-Kína; 40- 
90 cm (július-augusztus). Görögül anemosz szelet jelent. A könnyed virágo- 
kat mintha szellő lebegtetné a bokrok között; a néphit szerint szélben nyílnak. 
Nagy tőlevelei sok vizet párologtatnak, ezért szereti a nedves talajt, ahol egy- 
egy tövön tizenöt virágot is hoz. Vágott virágként nagyon kedvelik, finoms á- 
ga megkapó. Keresztezésből származik a sokszirmú lepellevelű A. hybrida, 
amely éppoly feltűnő, mint a tölgyerdeinkben élő, nagy termetű, fehér virágú 
erdei szellőrózsa (A. silvestris). Tőosztással és mag- vetéssel szaporítják. 


2. Kerti sisakvirág (Aconitum napellus). Skandinávia; 80-100 cm (júni- 
us). A nemzetséget Theophrasztosz említi ezen a néven, mint gyógyfüvet. 
Magasabb hegyekben, sziklás, köves helyeken szedték, innen a neve: akoné — 
kő. A monda szerint a Héraklésztől legyőzött, dühödt Kerberosz mérges 
nyálából nőtt. Lisztes, ehetőnek látszó gumója mérges; kezdetben izgatólag 
hat, később azonban szív- és légzőszervi bénulásos halált is okozhat. Alkalo- 
idája az akonitin, reumás megbetegedések gyógyszere. Nedves talajt és ná- 
lunk félárnyékot igényel. Magvetéssel és tőosztással szaporítják. 


3. Piros gyűszűvirág (Digitalis purpurea). Nyugat-Európa; £7 120 cm (júni- 
us). Latinul digitus — ujj, digitalis — gyűszű. A mi tölgyes erdeink sárga 
gyűszűvirágát (D. ambigua) a nedvesebb éghajlatú Nyugat-Európában vágá- 
sokon, erdőszéleken ez a piros virágú faj váltja fel. Fontos gyógynövény: az 
egyetlen drog, amelyet közvetlenül felhasználnak szívbetegek gyógyítására. 
Évelő ágyásban, tömegben kevésbé mutat — inkább félárnyékos fordulók, 
szögletek meglepetésének szánjunk néhány tövet. Tőosztással vagy magról 
szaporítva már a következő évben nyílik. 

XI. tábla 


1. Borzas kata (Nigella damascena). Mediterráneum; —7 40-50 cm (június- 
szeptember). Latinul nigellus — feketéllő. A középkortól termesztett rokonát 
(N. sativa) ugyanis fekete kömény, parasztbors néven kalács ízesítésére 
használták. Népi nevei a szép virág és a borzas, gallérozó levelek kontrasztját 
érzékeltetik: németül , menyasszony a kócban" — angolul , szerelem a köd- 
ben" — szlovákul , menyecske a tüskebokorban". A franciáknál , pókfű" — 
ott gyom, mint a mi mezei kandillánk vagy katicavirágunk (N. arvensis). 
Modern kertekbe gyomszerűen szétszórt foltokba vessük. 


2. Vörös méhbalzsam (Monarda dydima) Közép-Amerika; 50-100 cm 
(május-augusztus). N. Monardes (1512-1588) spanyol orvosbotanikusról 
nevezték el. Amerika atlanti-óceáni esős területein, párás erdőkben, folyóvöl- 
gyekben él. Üde évelőágyak színfoltja. Tarackosan terjed, így gyökérsarjak- 
ról szaporíthatjuk. 


3. Kenyérbél cickafark (Achillea ptarmica). Európa, Ázsia, 50-100 cm 
(június-július). Akhilleusz, a trójai háború hőse egy cickafarkfélével forras z- 
totta be a legyőzött Télephosz király sebeit; vérzéscsillapító hatású. A nedves 
rétek, lápok növénye. Telt fajtáit ültetik szívesen, a nyirkos talajt szereti. 
Tarackosan terjed. 


4. Csillagfürt (Lupinus polyphyllus). Nyugat-Észak-Amerika; 80-120 cm 
(május). Lupinus régi római név — rokonát, a fehér csillagfürtöt jól ismerték 
és fogyasztották. Dísznövényünk Brit-Columbia bő esőktől öntözött hegyi 
rétjein őshonos. Mészkerülő, üde talajon a legszebb. Magvetéssel, tőosztással 
szaporítják. 


5. Csótárvirág (Astilbe x arendsii). Kultúrfaj; 50-90 cm (májusjúnius). 
Görögül: A — nélkül, sztilbész — fény; a név talán az árnyéklakó növény 
termőhelyére utal. Kelet-Ázsiában és Kínában élő fajok keresztezéséből 
született, a fehértől a sötétpirosig változó színekben. Mészkerülő. Tőosztással 
szaporítják. 

XII. tábla 


1. Borzas kúpvirág (Rudbeckia hirta). Észak-Amerika; 2 60-100 em (júni- 
us). Rudbeck (1760-1840) svéd botanikusról nevezték el. A préri gyomnövé- 
nye. Egyéves, de évelő ágyásoknak is szép kiegészítője. Tavasszal magról 
szaporítható. 


2. Tarka szépecske (Coreopsis tinctoria). Észak-Amerika; 2 30-50 (100) 
cm (június-szeptember). Görögül korisz — poloska, op-szisz — szerű. Poloska 
alakú magjáról nálunk is népiesen poloskaszemnek nevezik. Észak-Amerika 
egynyári növénye a múlt században került Európába, azóta a tarka nyári 
virágágyak s a virágpiaci színözön nem is képzelhetők el nélküle. Ragyogó 
sárga — barna gyűrűs —, sötétbordó s vörös színű formája is ismeretes, 
szintúgy alacsony és méter magas alakjai. Áprilisban vetik. 


3. Texasi szépecske (Coreopsis nuecensis). Texas; 7 30-50 cm (június- 
július). Az előzővel hasonlóan alkalmazzák a kertekben, könnyű felismerni 
leveleiről és sárga közepű virágairól. 


4. Keskeny levelű szépecske (Coreopsis verticillata). Észak-Amerika; 50- 
90 cm (június-szeptember). Amerika esőben bővelkedő területein, tisztásokon 
él. Nálunk szenved a szárazságtól, öntözés nélkül inkább félárnyékban nevel- 
jük, bár napos helyre való. Egynyári rokonaitól könnyű megkülönböztetni 
hosszú szárú, dekoratívtermetéről, kihegyezett sugárvirágokból álló kedves 
csillagocskáiról. Az évelő ágyások szép színfoltja. Tőosztással szaporítják. 


5. Kokárdavirág (Gaillardia aristata). Észak-Nyugat-Amerika; 50-60 cm 
(június-július). Gaillard, az 1700-as évek növény- és természettudósának 
tiszteletére nevezték el; bár származhat az elnevezés a francia telepesektől, 
akik gaillarde-nak, azaz derűsnek hívták a növényt. A Szikláshegység száraz 
fennsíkjain él vadon. A kert hálás növénye, megtelepszik a sivár homokon, 
száraz kőfalakon is. Vágott virágként is mutatós. Tőosztással szaporítják. 

XIII. tábla 


1. Kék kenderpakóca (Ageratum houstonianum). Mexikó, Peru; — / / 10- 
30 cm (május-november). Folyamatosan fejlődő hajtásain egész nyáron át 
ontja virágait. Talán ezért kapta nevét, a görög ageratoszt, ami meg nem 
öregedőt jelent. Sok kis csöves virág alkotja fészkes virágzatát, akár a marga- 
réta sárga közepét. Átteleltetett anyatövekről dugványozással szaporítják, és 
csak a késői fagyok után ültetik ki a szabadba. 


2. Törpe bársonyvirág (Tagetes patula). Mexikó; "7 20-60 cm (május- 
június-november). Tagetész etruszk mitológiai alak, a mindentudó bölcs 
törpe. A parkok, falusi kertek mindennapos virága, meleg sárga, narancs, 
bársonyos barna színekben ragyog. Illata miatt , büdöské"-nek is hívják. 
Magvetéssel szaporítható. 


3. Paprikavirág — tűzpiros zsálya (Salvia splendens). Brazília; — / 7/ 30- 
60 cm (május-november). Az ókori népek gyógyító szalváló, fűszeres növé- 
nyének, az orvosi zsályának rokona. A vöröslő, két méter magas bokrokat 
egészen a múlt századig titokként őrizte a brazíliai ősrengeteg. Sok meleget, 
párát, vizet igényel. Tél végén vetik, s fagyok után ültetik ki. Cserépben is 
nevelhető. 


4. Hamvas zsálya (Salvia farinacea). Texas; —7 /T/ 60-80 cm (május- 
október). A parkokban halványkék foltjai megnyugtatóan hatnak a tüzes nyári 
színek közt. Kis kertekbe, lapkövek közé, magányosán ültessük. Edényben 
átteleltethető. Tápdús, mésztartalmú talajt, mérsékelt öntözést kíván. Magról 
szaporítják. 


5. Lobélia (Lobelia erinus). Fokföld; —/ 8-25 cm (május-október). L"Obel 
(1538-1616) németalföldi orvosbotanikusról kapta nevét., Dél-Afrikában, 
folyóvölgyek nedves homokján él. Nagyon élénk sötétkékje pompás a sző- 
nyegágyakban, afehérlapkövesudvarokon, erkélyládákban, napsütötte par- 
kokban. Téli magvetésből áprilisban ültetik ki, csoportosan, legalább 10-15 
szálat összefogva. 

XIV. tábla 


1. Tarka vasfű (Verbena hybrida). Kultúrfaj; —" 20-40 cm (júniusoktóber). 
Az ókori Rómában a papok szent füve volt a vasfű. (V. officinalis.) A közép- 
korban gyógynövénynek vélték, és szerencsenövénynek tartották : vas okozta 
sebeket gyógyítottak vele. Brazília tűzpiros verbénáit (V. peruviana) XVI. 
Lajos kertésze hozta Európába. Más piros és fehér virágú fajokkal keresztez- 
ve, a múlt század közepén jelentek meg az első hibridek, köztük a sztár : 
fehér szemmel a közepén. A sokszínű, alacsony, szétterülő változatok cserép- 
ben is nevelhetők, tűző napra lehet ültetni, bő öntözéssel. Magvetéssel, a ritka 
fajtákat dugványozással szaporítják. 


2. Lila vasfű (Verbena rigida). Dél-Amerika; —" /7/ 30-40 cm (május- 
november). A dél-amerikai pampák növénye Európában gyorsan meghonoso- 
dott. Gyönyörű lila szőnyege csak napos fekvésben, jó talajban, bő öntözéssel 
virít gazdagon. A kertben kisebb foltokban egynyári ágyásba ültessük, jó 
helyen félméteres bokorrá nőhet. Enyhe télen takarással át is telel. 


3. Lantána (Lantana camara). Észak-Amerika; 2 /Y/ 20-40 cm (2 m); (má- 
jus-október). A rómaiak lantánája, hajlítható, kosárfonó vesszője az ostor- 
ménfa (Viburnum lantana) volt, Linné a nevet innen vette. A trópusokról 
észak felé egész Dél-Carolináig elterjedt — homokos talajon tüskés bozóto- 
kat alkot. Európába a XVII. században került. Akkortájt edényben kisebb 
fácskának nevelték, ma egynyári színfoltként ültetik. Általában dugványoz- 
zák. 


4. Kerti vanilla (Heliotropium arborescens). Peru; — / 1/ 20-40 cm (1 m); 
(május-október). A görög heliosz — nap és troposz — hajlás szavakból össze- 
tett neve arra utal, hogy virága a fény felé hajlik, magyar neve pedig, hogy 
illata a vaníliára emlékeztet. Királyi növénykertek féltett kincse volt, aztán 
elterjedt, és ma már gyökeres dugványaival a kertészek évről évre beültetik 
az egynyári virágágyakat. Cserépben idővel szép bokorrá nevelhető. 

XV. tábla 


1. Kaukázusi ördögszem (Scabiosa caucasica). Kaukázus; 50-80 cm 
(június-szeptember). A nemzetség nevét Linné a latin scabies — var szóból 
alkotta, mivel a virág vacka olyan, mintha varas volna. Régebben a kertekben 
csak a bíboros ördögszem élt (S. atropurpurea), amely a mediterrán vidékek- 
ről került hozzánk. Csak a múlt században terjedt el a Kaukázus havasi rétjei- 
ről hozott nagy virágú faj. Évelő ágyásokban vagy kisebb csoportokban, üde 
kőkertekben mutatós. Magról vetik — palántázzák. 


2. Margaréta (Chrysanthemum maximum). Pireneusok; 50-100 cm (júni- 
us-július). Görögül chrüszosz — arany és anthemon — virágocska. A Ch. 
sokfajú nemzetség, a krizantémnak vagy kikunak, Japán nagyhírű virágának 
szerényebb rokona. A nyár elején szinte margarétáktól roskadozik a virágpi- 
ac. A kertekbe is telepített réti margarétánkat (Ch. leucanthemum) csaknem 
teljesen kiszorította a Pireneusok nagy virágú növénye, amely ott a havasi 
réteken él. Üde, nyirkos helyre, félárnyékba ültessük. Tőosztással, gyökeres 
sarjakkal szaporítják ősszel vagy kora tavasszal. 


3. Mósusz búzavirág (Centaurea moschata). Távol-Kelet; —7" 60-80 cm 
(június-szeptember). Rokona, a jól ismert kék búzavirág (C. cyanea) a medi- 
terrán vidékekről került hozzánk mint régi gyógynövény. Hippokratész a 
gyógyítással foglalkozó Cheiron kentauroszról nevezte el kentaurionnak. A 
rendkívül változatos Centaurea nemzetségben sok szép kerti növény találha- 
tó; a mósusz búzavirág kedvelt vázanövény, kis és nagy virágú, fehér, sárga, 
rózsaszín, lila színekben. Üveg alá vagy márciusban szabadba vetik. 


4. Szagos bükköny (Lathyrus odoratus). Dél-Olaszország; —" 1-2 m (június- 
szeptember; március). Az útszélen, kerítésre felfutó rózsaszín lendnekünk (L. 
latifolius) rokona, a XVIII. századtól került a kertekbe. Amerikai nemesítés ű- 
ek a hajtatható, rövid nappalos fajták. Ősztől üveg alá vagy tavasszal szabad- 
ba vetik. 

1. Kleopátra tűje (Cleome speciosissima). Mexikó; — 1 m (júliusoktóber). 
Cleome ma már bizonytalan jelentésű ókori növénynév. Mexikó nyári esős 
trópusi vidékein egyéves gyom ez az egzotikus szépségű növény, amely 
méltán viseli az ókori egyiptomi királynő nevét. A németek a prózaibb pók- 
növény nevet adták neki; a termőre fordult növényen vízszintesen kinyúló, 
hosszú nyelek meredeznek a terméssel, mintha megannyi pókláb volna. Üde 
talajt, jó öntözést és meleg fekvést igényel. Üveg alá vetik, s a fagyok után 
palántázzák a szabadba. 


2. Hírharang (Platycodon grandiflorum). Kelet-Ázsia; 40-60 cm (július- 
augusztus). (Görögül platüsz — széles és kódón — harang.) Bimbóban a párta 
gömbösen felfújt, és ha hirtelen felpattan, gyönyörű metszésű harangvirággá 
válik. Ősi hazáját a nyári monszunesők bőven áztatják, nálunk árnyas kőkér- 
tekben, mohos kövek között hat természetesnek. Magvetéssel, telt virágú 
változatát tőosztással szaporítják. 


3. Bugás lángvirág (Phlox paniculata). Észak-Amerika; 1 m (július- 
augusztus). Régen a görög phlox — láng név után lángornak is nevezték, és 
már a XVIII. század derekán megjelent a magyar kertekben. Szépsége ellené- 
re csak lassan, főleg a hegyvidéken terjedt, mert üde talajt, igen párás levegőt 
kedvel. Száraz helyen néhány év alatt eltűnik. Az öntözést félárnyékban is 
meghálálja, s kedvező helyen magától is elszaporodik. Színei: a fehér, rózs a- 
szín és lila legváltozatosabb árnyalatai. Színfoltnak az egyforma növésű 
törpe, zömök fajták a legalkalmasabbak, évelő ágyba, gyepbe is. Tőosztással 
szaporítható. 


38 


XVII. tábla 


1. Rézvirág (Zinnia elegans). Mexikó; -" 30-100 cm (július-október). J. G. 
Zinn (1727-1759), göttingeni botanikatanár emlékére kapta nevét. Remek 
plasztikájú fészkes virágai a kék kivételével a ragyogó színek minden árnya- 
latát felölelik, a vöröstől a sárgán át a liláig. A falusi kertekből is jól ismer- 
jük, sok helyütt legényrózsának hívják. Épületek, falak mellé tegyük, vagy 
legyen környezete gyep, üde zöld bokor. Tápdús talajban, jól öntözve, a tűző 
napot is bírja. Magról vetik március végén langyos ágyba, és április, végén 
ültetik állandó helyére. 


2. Kerti madármályva (Lavatera trimestris). Mediterráneum; "7 60-100 cm 
(június-október). Neve I. K. Lavater természetkutató svájci orvos emlékét 
őrzi. Hazánkban vadon élő keleti sztyeppnövény, a rózsaszín virágú parlagi 
madármályvának (L. thuringiaca) déli rokona. A sokszínű mályvarózsával 
(Althaea rosea) együtt, jellegzetesen a falusi kertek növénye. A modern 
kertben is szívesen ültetjük néhány tőből álló kisebb csoportban, napfényes 
helyen. Kora tavasszal, állandó helyére vetik. 


3. Oroszlánszáj (Antirrhinum majus). Dél-Európa, Észak-Afrika; 27 — 

Y 60-80 (20) cm (május-október). Melius— Juhász Péter herbáriumában 
borjúorrfűnek nevezi. Tátikának is mondják. A monda szerint Flóra asszony, 
a virágok istennője a nemeai oroszlánt megfojtó hős Héraklész ünnepi koszo- 
rúzásához teremtette. Délről, ahol cserjésedik, mint egynyári növény került 
északra, de védett, meleg fekvésben nálunk is évelő. Egynyári színfoltnak 
főleg a törpe növésű fajták mutatósak, azonos színekből összeállítva. Erkély- 
ládák beültetésére vagy vágott virágnak is alkalmas. Magától is terjed. Téli 
magvetését tavasszal palántázzák állandó helyre. 

XVIII. tábla 


1. Petúnia — tölcsérke (Petunia hybrida). Kultúrfaj; — /-/ 20-40 (80) cm 
(június-november). 1824-ben gyűjtötték az első vadpetúniát Argentínában, és 
a botanika a dohánnyal rokon növényt a dohány brazíliai nevéről: petunról 
nevezte el. 1856-ban már az első fajták nagy szenzációt keltettek a párizsi 
kiállításon. Mai változatai szinte felsorolhatatlanok. Napos, meleg fekvést 
igényel, az öntözést meghálálja. Főleg magvetésről, de a ritkább fajtákat 
dugványról is szaporítják. Kitűnő balkonnövény. 


2. Kék hajnalka (Ipomoea tricolor). Amerika trópusi tájai; — /6/ 3-4 m 
(június-október). Hajnalka, délig nyíló — találó népi nevek, mert hajnaltól a 
déli órákig nyit. Hazájában évelő, nálunk a fagyokig virít. Állandó helyére 
vagy cserepekbe vetik, mert rosszul csírázik, és sértetlen földlabdával ültetik 
végleges helyére. 


3. Borostyánlevelű muskátli (Pelargonium peltatum). Délkelet-Afrika; 
/T/ 60-100 cm (3-4 m); (május-november). A hazai gólyaorrok, gémorrok 
rokona. Neve is erre vall, a pelargosz — gólya görög névből származik. A 
mediterrán kertek pazar látványa az egész falakat beborító rózsaszín futó- 
muskátli. Nálunk cserépben nevelik, vagy a fagymentes hónapokra kiültetik a 
szabadba. Ablakokból lecsüngve mint ampolnanövény vagy a hajnalkához 
hasonlóan loggiákon felfuttatva nagyon kedvelt. Nyáron bő öntözést, de 
száraz teleltetést igényel. Dugványozzák. 


4. Csüngő harangvirág (Campanula isophylla). Liguriai Alpok; 20-40 
em (július-szeptember). Sziklakertek, lépcsők, ablakok liláskék vagy hófehér 
dísze. Ampolnanövény, mohával bélelt drótkosárban is nevelhető. Virágzás 
előtt bőségesen öntözzük. Erős fagytól óva, lombtakaró alatt vagy hidegházi 
növényként lépcsőházban, pincében teleltessük. Télen a fűtött lakásban el- 
csenevészesedik, elpusztul! Februárban dugványozzák. 

XIX. tábla 


1. Gumós begónia (Begonia tuberhybrida). Kultúrfaj; / -/ 20-40 cm (június- 
október). M. Begon (1638-1701), San Domingo sziget kormányzója küldte a 
növény egyik ősét Európába. A tőfajok a perui és bolíviai Andokból szár- 
maznak. Hazájában a párás, meleg nyarat száraz tél váltja tel — ezt föld alatti 
gumójába visszahúzódva vészeli át. Nyáron bőven kell permetezni vagy 
félárnyékba ültetni, a fagyok előtt a gumókat felszedni és száraz, hűvös he- 
lyen teleltetni. Magról vetve már az első évben virágzik. Hajtásdugványról, 
feldarabolt gumójáról is szaporítják. 


2. Szobai fukszia (Fuchsia hybrida). Kultúrfaj; /Y/ 50-100 cm (május- 
szeptember). L. Fuchs (1501-1566) tübingeni orvosbotanikusról nevezték el. 
Peru hegyeiben kinin után kutatva bukkantak rá az első növényre. A XVIII. 
században új fajokat fedeztek fel. Mivel a tőfajok a trópusi hegyvidék növé- 
nyei, nyáron a párát, bő vizet nehezen nélkülözik. Permetezzük vagy félár- 
nyékban tartsuk. Dézsában fácskának is nevelik. Dugványról szaporítják. 


3. Tubarózsa (Polianthes tuberosa). Mexikó; / -/ 60 cm (augusztus). Görö- 
gül poliosz — fehéres, anthosz — virág. Népünk kedvelt növényét Csapó Jó- 
zsef 1775-ben írt munkájában a latin gumós — tuberosus név átalakításával 
nevezte el tubarózsának. Tápdús talajban, ládában, szabadban, bő öntözéssel 
neveljük. Fagyok előtt felszedjük gumóit, és fagymentes helyen teleltetjük. 


4. Levélkaktusz (Phyllocactus hybrida). Mexikó; / (/ 50-100 cm (április- 
június). Görögül phüllon — levél, kaktosz — kaktusza Vadon élő őse örökzöld 
tölgyesekben, orchideák között ontja virágait, ahol a nyári esős évszakban fél 
évig örökösen esik, párás a levegő, majd jön a téli évszak száraz meleggel. 
Ilyenkor a duzzadó hajtások (s nem levelek!) mentik át á növényt a következő 
évre. Mi is télen adjuk a pihenőt, majd április ól bő öntözéssel napon, június- 
tól félárnyékban tartjuk, lépcsökön, teraszon. 

1. Golgotavirág (Passiflora coerulea). Brazília. Argentína; / (/ 2-3 m (júni- 
us-szeptember). Neve latin szóösszetétel: passio — szenvedés, flos — virág. 
Jézus bibliai szenvedéseinek jelképét vélték a virágban: a hármas bibe a 
szögeket, a liláspirosas sugárkoszorú (korona) a töviskoszorút, a magház a 
keserű poharat, a porzók az öt sebet, a háromkaréjú levelek a lándzsahegyet, 
a kacsok a korbácsot jelképezik. Innen ered a magyar krisztus- és golgotavi- 
rág elnevezés is. Meleg, párás helyet igényel. A virág csak 24 óráig nyílik; a 
méhek a koronát körbejárva porozzák be. Cserépben nevelik, ablakokban, de 
a fagyok után ki lehet ültetni a szabadba is. Száraz levéllel betakarva, esetleg 
a szabadban is telelhet. Bőven kell öntözni. 


2. Ólomgyökér (Plumbago capensis). Dél-Afrika; /Y/ 1 m (májusoktóber). 
Latinul plumbum — ólom, ago — hajt. Szétdörzsölt gyökere ugyanis ólomsze- 
rű foltot hagy a papíron, bőrön. Nyugat-és Dél-Európában termesztése nagy 
divat, égszínkék virágú fácskáit leanderhez hasonlóan dézsákba vagy kertek 
köfalai elé ültetik. Hazájában három-négy hónapos száraz nyugalmi időszakot 
kap nyáron — ezt nálunk legcélszerűbb a téli teleltetésnél biztosítani: Fagyok 
után kiütethető, s nyáron át dúsan virágzik. Nyáron pihentetve, télen is virá- 
goztatható. 


3. Oleander (Nerium oleander). Mediterráneum; / Y/ 1-2 m (június-október). 
A régi Rómában mint mérgező növényt egerek irtására ajánlották. Levelei az 
emberre is mérgezők. Nálunk meleg, napos fekvésben, bőséges öntözés mel- 
lett dúsan fejlődik — télen hűvös, lehetőleg világos helyet igényel. Március- 
tól novemberig a szabadban tartható. Nyáron vízben, homokban könnyen 
gyökeresedik. Fajtái részben az illatosabb kelet-ázsiai N. indicum kereszte- 
ződései. 

XXI. tábla 


1. Cserjés margitvirág (Chrysanthemum frutescens). Kanári-szigetek; / 7/ 
30-150 cm (május-október). A napsugaras mediterrán vidékek, a déli kertek 
legszebb dísze, csaknem egész Dél-Európában virít embermagasságú marga- 
rétatengere. Hazájában, ahol a nyári félév száraz, a langyos tél esős, ott télen 
virágzik, s ilyenkor a Riviéráról nagy tömegben exportálják. Nálunk világos, 
hűvös télikertben egész télen, nyáron pedig napon, bő öntözéssel, gazdagon 
virágzik. Dugványozással szaporítják. 


2. Muskátli (Pelargonium zonale). Fokföld; / Y/ 40-80 cm (május-október). 
A muskátli nevet jellegzetes mósusz- (pézsma) illatáról kapta; a németes 
moschata lett nyelvünkön muskáta s végül muskátli. Szinte magyar virág lett 
nálunk a falusi tornácokon, ablakokban, pedig Afrikából származik. Az egy- 
szerű, sávos levelű muskátli (P. zonale) Európában teljesen átalakult, keresz- 
tezték, nemesítették, míg jellegzetes kerti muskátli (P. hortorum) keletkezett. 
1863-ban mutatták be az első telt virágú példányt. Sok száz fajta titán ma 
ismét az egyszerű, élénk színű formákat kedvelik. Hazájában fél évig szára- 
zon, fél évig nedves, párás környezetben él; szárazon, hűvösben teleltessük, 
nyáron az öntözést meghálálja. Augusztusban dugványozzák 


3. Sarkantyúka (Tropaeolum majus). Peru-Kolumbia; —7 /6/ 30-150 cm 
(május-november). A görög tropaion — győzelmi jel kicsinyített alakja, levele 
ugyanis pajzshoz, virága sisakhoz hasonló. 1684-ben került először kertekbe 
Hollandiában, de Lippai János már a Posoni kertjében említi, sárga szarkaláb 
néven. (Első kertészeti szakírónk 1664-ben 150 virágfajtát ismertetett bátyja 
híres Prímáskertjéből.) Hazájában évelő, 3 méter magasra is felkúszik — de a 
mai, többszörösen keresztezett és nemesített sarkantyúkánk (T. cultorum) 
roppant változatos, törpe is lehet, mint az angol eredetű hüvelykmatyi típus. 
Májusban vetik állandó helyére. E tábla minden növénye alkalmas napos 
balkonokra. 


48 


XXII. tábla 


1. Érdes napraforgó (Helianthus rigidus). Nyugat-Észak-Amerika; 1,5-2 
m (augusztus-szeptember). Héliosz — nap, görögül. A vadnyugati préri növé- 
nye — a mi éghajlatunkon meghonosodhat, s el is vadul. Közeli rokona a 
takarmánynak termelt csicsóka és a napraforgó. Félig telt fajtái vannak. 
Időnként ritkítani kell. 


2. Pillangóvirág (Cosmos bipinnatus). Mexikó; 7 120 cm (júliusoktóber). 
Kozmosz — dísz, ékesség görögül, bipinnatus — kétszárnyas latinul. Vékony 
szárán szinte lebegnek a lepbkekönnyedségű virágok. Rövid nappalos növény: 
14 óránál rövidebb megvilágítás után nyílik, így korai vetéskor már júliusban 
virágzik. Rendszerint magától újul — napos, parlagos helyeken, kavicsos 
udvarokon, elszórt magvaiból. A tengelicék kedvenc elesége, magéréskor 
csapatosan jelennek meg a pillangóvirág élő sövényein. 


3. Kopasz őszirózsa (Aster novi-belgii). Közép-Észak- Amerika; 1-1,5 m 
(augusztus-november). Amerika atlantikus partvidékének üde rétjeiről került 
kertjeinkbe. Csak a vízre igényes, száraz őszön állandóan öntözni kell. Sarj- 
ról tőosztással szaporítható. 


4. Törpe őszirózsa (Aster dumosus). Közép-Dél-Amerika; 30-100 cm 
(augusztus-november). Alacsony, más Aster fajtól szárat nem ölelő levelei 
azonnal megkülönböztetik. Keresztezett fajtái rózsás, kék és lila árnyalatok- 
ban virítanak, van fehér színű változata is. 


5. Kerti őszirózsa (Callistephus chinensis). Kína-Japán; -" 30-80 cm (júli- 
us-október-november). (A görög kallosz — szép, sztephosz — koszorú.) A 
XVIII. században került Európába. Kínában, Japánban már régi kultusza volt, 
s a változatok százait nemesítették ki. Hosszú nappalos növény, a rövid nap- 
palok erős növekedést, a hosszú nappalok pedig gyors virágzást váltanak ki, 
alacsonyan maradt száron. Ha ez meleggel és szárazsággal párosul, valódi 
mini-őszirózsákat kapunk Nedves, meleg helyre vessük. 

XXIII. tábla 


1. Sárga papucsvirág (Calceolaria adscendens). Chile; 7 / 67 20-40 cm 
(június-szeptember). (Latinul calceolus — papucs.) Az Andok párás, esőben 
bővelkedő magas hegyvidékén, patakpartokon él. Lakásban változatai ké- 
nyesnek bizonyultak, s ha alacsonyabb a páratartalom, a felfújt papucs alakú 
virág könnyen , összeesik" — elhervad. Hidegházi növény, de nyáron félár- 
nyas kertekben örökzöld bokrok, nedves kövek környezetében pompásan 
virít. Hűvös helyen kell pihentetni, átteleltetni. Augusztusban gyökereztetett 
dugványokról szaporítják. 


2. Fokföldi ibolya (Saintpaulia ionantha). Kelet-Afrika, Tanganyika; / -/ 15 
cm; Saint-Paul-Illaire-ről (1860-1910), a növény felfedezőjéről nevezték el. 
A tropikus Afrika Uzambara hegységében, sziklarepedésekben akadtak rá. 
Növénytani szempontból nincs semmi köze az ibolyához, csak hasonlít rá — 
mint ahogy nincs köze Fokföldhöz sem, valójában uzambarainak kellene 
hívni. Cserépben egész éven át nyílhat. Hűvös, párás helyen tartsuk, mohába 
süllyesztve, és azt öntözzük. Szaporítása levéldugványról, vízben 3-4 hét. 


3. Csuporka, gloxinia (Sinningia hybrida.) Kultúrfaj; / -/ 20-30 cm (márci- 
us-április). W. Sinning (1794-1874), a bonni egyetem kertészének emlékét 
őrzi neve. Virágszerkezete és a gumós gyökértörzse miatt választották el a 
gloxiniáktól, de még ma is így ismertebb. 1815-ben írták le, mint a dél- 
brazíliai sziklás hegyoldalak növényét; ott a sziklarepedésekből messze fel- 
tűnnek liláskék virágcsuporkái. A kertészek nem keresztezték más fajjal, csak 
változataival, s fehér, rózsa—, kármin- és lila színeket kaptak. Kedvelt csere- 
pes virág — tavasztól őszig virágzik, a fokföldi ibolyához hasonlóan kell 
kezelni. 

XXIV. tábla 


1. Mikulásvirág (Poinsettia pulcherrima). Közép-Amerika; / Y/ 60-150 cm 
(december). J. R. Poinsett virginiai orvosbotanikusról, a növény felfedezőj é- 
ről nevezték el. Amerikában mexikói tűz a neve. Európában 1875 decembe- 
rében színesedtek először pirosra az apró, jelentéktelen virágokat övező 
murvalevelek egy kertészetben, és azóta nevezik mikulásvirágnak, karácsonyi 
csillagnak. Ma a poinsettia a dél-európai országok kertjeiben igen gyakori, a 
mi éghajlatunk alatt csak melegházban és lakásban nevelhető. A cserepes 
növényt nyáron a szabadban tarthatjuk. Dugványai csak üvegházban gyökere- 
sednek meg. Hazájában az esős periódusban dúsan növekszik, majd október- 
től 12 óránál rövidebb megvilágítás mellett fejlődnek ki a virágok s a színes 
levelek. A téli száraz időszakban nyugalomban van. Nem kell bánkódni a 
levelek gyors lehullása miatt — természetes folyamat ez. 


2. Karácsonyi kaktusz (Zygocactus truncatus). Brazília; / Y/ 50 cm (decem- 
ber). Régebben Epiphyllum truncatumnak, tagolt levelű kaktusznak nevezték. 
Új neve a szártagok iga formájára utal. (A görög zugon ugyanis igát jelent.) 
Hazájában évenként megközelítőleg azonos hőmérsékleten (20 "C alatt) 
nyílik a rövid nappalok időszakában. Lakásban 15 "C-on rövid és hosszú 
nappalon egyaránt virít, 17-20 "C-on csak rövid nappalon, 22 "C felett egyál- 
talán nem nyílik. Alacsony, törzses fácskának is nevelhető. Bimbós példánya- 
it ne mozgassuk. Nyáron tartsuk a szabadban, korhadó fatönkre ültetve jól 
mutat. Dugványai könnyen megerednek. 


3. Billbergia (Billbergia nutans). Brazília; /-/ 40-50 cm (március-április). 
G. J. Billberg (1772-1844) svéd botanikusról kapta nevét. Az ananász rokon- 
ságába tartozik, a trópusi-szubtrópusi, nyári esős területek növényei között a 
legigénytelenebb. Hűvösebb, száraz tél után a víz s a meleg csalja ki mutatós 
virágait. A levéltölcsérekben víz álljon. Tőosztással könnyen lehet szaporíta- 
ni. 

XXV. tábla 


1. Flamingóvirág (Anthurium x hortulanum). Dél-Amerika; /-/ 30 cm 
(kezeléstől függően nyílik). (Anthosz — virág, ura — farok görögül.) Karcsú 
nyakú flamingóra emlékeztet a hosszú, kunkorodó torzsavirágzat — piros, 
fehér vagy rózsaszín buroklevéllel, hosszú szárral. 1857-ben fedezték fel a 
híres Novara-expedíció egyik útján az A. Scherzerianumot. 1862-ben Lon- 
donban egy virágkiállításon a növény , befutott", s azóta a sokszoros emberi 
beavatkozás jócskán megváltoztatta; kerti faj született belőle. Nagyban mag- 
vetéssel szaporítják, melegházban hajtásvégről dugványozzák. A tőosztás is 
eredményes. 


2. Papagájvirág (Strelitzia reginae). Dél-Afrika; /-/ 1, néha 2 m (február- 
április). Mecklenburgi-Strelitzi Charlotte hercegnőről, III. György angol 
király feleségéről nevezték el. 1771-ben került Európába. Fásodó tövű, ter- 
metes növény — csak kifejlett korban, a harmadik évtől virágzik. Hazájában 
kötött, tápdús talajon él; a téli-tavaszi nedves periódusban dúsan fejlődik, sok 
vizet igényel, majd nyáron, a szárazság idején nyugalomba vonul, leveleit 
részben elveszti. Ilyenkor a pangó vizekre érzékeny. Üvegházban a száraz, 
hűvösebb és a párás, meleg periódusok váltásával szabályozhatjuk a virág- 
zást. Nyáron is szobában kell tartani. Megvastagodott föld alatti részeiből 
szaporítják. 


3. Vénusz papucsa (Paphiopedilum callosum). Sziám; / -/ 25-35 cm (febru- 
ár-március). Paphia Vénusz egyik neve (a ciprusi Paphos városra utal), 
pedilon papucs görögül. Az orchideák, magyarul kosborfélék egyik jellegze- 
tes, 40-50 fajból álló nemzetsége a  Paphiopedilum, a legfontosabb 
kultúrorchideák tartoznak ide. A csendes-óceáni szigetvilág és Délkelet- 
Ázsia monszunterületein élnek. Életciklusukat többségüknél a párás meleg 
nyár és a száraz tél határozza meg — nálunk téli pihentetés után bő öntözés- 
re, párás légtérben, kora tavasszal nyílnak. Páfránygyökér, tőzegmoha és 
fakorhadék keverékébe ültessük, üvegházban neveljük. 

XXVI. tábla 


1. Korallvirág (Kalanchoé blossfeldiana). Madagaszkár; / Y/ 30-50 cm (júni- 
us-augusztus). Méteres, csüngő zuzmókkal megrakott köderdők humuszos 
talaján él, a sziget hegyvidékén, 1600-2400 m magasságban. A hűvösebb, 
szárazabb téli időszakban nyílik, nálunk a fényviszonyok, a hőmérséklet s a 
nedvesség szabja meg a virágzást. Nyáron párás környezetben szabadban 
tartható, télen hűvös helyen kevesebb öntözést igényel. 


2. Bókoló klívia (Clivia gardenii). Natal, Transvaal; / 7 30-50 em (tél). 
Clive hercegnőről nevezték el, abból a Clive családból, amely Anglia indiai 
hódításaiban oly fontos szerepet játszott. A nyáron esős, télen száraz szavan- 
na növénye — több hónapos hűvös, száraz, nyugalmi periódust, majd meleget 
és bő öntözést kíván. Szobában általában télen nyílik. 


3. Klívia (Clivia nobilis). Fokföld; / 7 30-40 cm (nyár-ősz). A Fokföld 
növényei az enyhe téli évadban kapják a bőséges esőket, a nyári szárazságban 
a nyugalmi periódust. Hazájában kora tavaszra erősödik meg; nálunk a nyu- 
galom télre esik, tavasszal fejlődnek erősen, s nyár elején nyitnak. Leggyako- 
ribb rokona a C. miniata — február-márciusban virágzik. A közvetlen napsü- 
tést nem szereti, de a világosságot megkívánja. 


4. Szerelemvirág (Agapanthus orientalis). Dél-Közép-Afrika; /// 60 cm 
(július vagy tél). (Görögül agapé — szerelem, anthosz — virág.) A dél-afrikai 
fennsíkokon él, ott, ahonnan a fáklyaliliom és néhány klívia került hozzánk: 
Nálunk is kettős az életritmusa, mint hazájában: télen hűvös helyen és szára- 
zon kell tartani, s júniusra a bő esők idején a szabadban erősödik meg a vi- 
rágzáshoz. (Meleg szobában, jól öntözve — nyári száraz pihentetés után — 
télen borul virágba.) Fóliával a nedvességtől óva s takarva, szabadban is 
áttelel. A legyengült tövek egy-egy évet kihagynak a virágzásban. 


58 


XXVII. tábla 


1. Amarillisz, lovagcsillag (Hippeastrum x hortorum). Kultúrfaj; / -/ 30-60 
cm (általában február-június). Görögül hippeusz lovagot, asztron csillagot 
jelent. A Közép- és Dél-Amerikából származó szülőfajok többsége szavanna- 
növény — tehát fél évig fejlődnek, növekednek, majd a száraz időszakban 
pihennek. Tápdús talajban, félárnyékban neveljük; augusztustól meleg, száraz 
helyen pihentetjük, akkor karácsonyra kinyílik. Magról, sarjhagymáról, a 
hagyma pikkelyleveléről szaporítják. 


2. Emeletes kankalin (Primula malacoides). Délnyugat-Kína, Yunnan; //// 
10-40 cm (december-április). A tarka, nagy virágú kínai kankalin (P. 
chinensis), Kína ősi kultúrnövénye kertekből került hozzánk, míg az emeletes 
kankalin a trópusi rizsföldek egynyári gyomnövénye volt, Európába 1908-ban 
került. Csak hűvös helyen tartós. A vetés időpontjától függően virágzik. 


3. Szobai ciklámen (Cyclamen persicum). Kisázsia, Dél-Európa; / .// 20-40 
cm. Ógörög neve küklamisz — kerekded gumóira utal. A száraz nyarú medi- 
terrán éghajlaton a hegyvidéki erdők párás hűvösét keresi, s tavasszal borul 
virágba. A szobai ciklámen a XVII. század óta divatos. Virága egyre na- 
gyobb, változatosabb színű és alakú lett a kertészek kezében — illatát idő- 
közben elvesztette. Párás üvegházba vetik magját, s tíz hónap múlva virágzik. 


4. Azálea (Rhododendron hortorum; régi nevén Azalea indica). Kultúrfaj; 
/(/ 20-50 cm. Görög eredetű neve rózsafát jelent; rhodon rózsa, dendron — 
fa. Afaj pontos eredetét nem ismerjük, valószínűleg a kínaiak, japánok neme- 
sítették évezredekkel ezelőtt. Európa a múlt században vette át Keletről. A 
fajták száma napjainkig elérte a kétezret. Hűvös, párás helyen hetekig nyílik. 
Mészmentes, savanyú talajt, komposzt és tőzeg keverékét kedveli. Meszes 
vizeink miatt inkább esővízzel öntözzük. Dugványozható. 

XXVIII. tábla 


1. Gerbera (Gerbera x cantabrigiensis). Kultúrfaj; /-/ 25-45 cm. Gerber 
(1743) német természettudósról kapta nevét. A dél-afrikai szavannákról 
hozták a szülőfajokat Cambridge-be, ahol keresztezéssel megindult a nemesí- 
tés. Nálunk téli, tavaszi vágásra nevelik üvegházban. Pihentetése november- 
től februárig tart, 1297C-on, alig öntözve. 


2. Frézia (Freesia refracta és F. armstrongii). Dél-Afrika, Fokföld; /6/. 
Freese (1795-1876) kieli orvosbotanikus emlékét őrzi a név. A századfordu- 
lón érkeztek a sárga és lila virágú fajok kontinensünkre. Nyár folyamán 
pihen, s kora tavasszal szökik szárba. Nálunk visszavágva 90 napig 25 "C-on, 
szárazon tartják, összel kiültetik, s üvegházban 10 "C-on hat hónapra rá 
nyílik. 


3. Koronás szellőrózsa (Anemone coronaria). Mediterráneum, Kisázsia; 
25-40 cm (március-május). Régóta kerti dísz, délen sok helyen elvadult. 
Szabadban is tartható — nálunk áttelel, de főleg hajtatott virágként ismert. 


4. Holland nőszirom (Iris hollandica). Kultúrfaj; 40-60 cm (március- 
május). Hagymagumóit ősszel hidegágyban hajtatják. Szabadban — némi 
takarással — áttelel, s májustól nyílik. 


5. Kardvirág (Gladiolus x cultorum). Kultúrfaj; / -/ 90-150 cm (március, 
július, október). Gladiolus latinul kardocskát jelent. Az európai fajokat már 
az ókortól ismerik; hagymagumójának sebgyógyító erőt tulajdonítottak, s 
amulettként hordták. Nálunk a XVI. században már említik dárdácska, ké- 
sőbb dákoska néven. Kerti kardvirágunk fokföldi eredetű, és sok faj kereszte- 
zéséből származott; sokáig a legismertebb hibrid a genii gladiolusz (G. 
gandavensis) volt, de ezt is tovább keresztezték. Újabban a kis virágú fajták a 
divatosak, főleg hajtatáshoz. Sarjgumóról szaporítják. Ősszel felszedik, szá- 
raz, fagymentes helyen teleltetik. 

XXIX. tábla 

A Búvár zsebkönyvek 
eddig megjelent kötetei: 


Madarak (2. kiadás) 
Vadvirágok 1. (2. kiadás) 
Gombák 

Halak (2. kiadás) 
Lepkék 

Dísznövények (2. kiadás) 
Csigák, kagylók 

Fák, bokrok 

Legyek, hangyák, méhek, 
darazsak 

Vadak 

Asványok 

Mohák, zuzmók, harasztok 
Bogarak 

Kövületek 

Kutyák 

Kígyók, békák 
Díszmadarak 
Kultúrnövények 1. 
Vadvirágok 2. 

Pókok, skorpiók 


